OpenLLM-France/wikimedia huggingface dataset:
# Habitatge al carrer Major, 5 (Reus)

L'Habitatge al carrer Major, 5, és una casa del municipi de Reus (Baix Camp) inclòs en l'Inventari del Patrimoni Arquitectònic de Catalunya com a Bé Cultural d'Interès Local.

## Descripció

Situat a l'inici del carrer Major, vora la plaça del Mercadal, és un edifici entre mitjaneres estructurat en planta baixa i tres pisos superiors. És de construcció força senzilla. A la planta baixa hi ha un local d'ús comercial. A primer pis trobem un balcó amb barana de ferro forjat amb alguns motius circulars a mitjana alçada. Té una única obertura, un arc mixtilini de tipus georgià amb la porta de dues fulles de fusta i vidre, amb unes motllures a la zona superior treballades a la mateixa fusta. Aquest és l'element més destacat de la construcció. Al segon pis també trobem un balcó amb una sola obertura però en aquest cas és allindanada i al tercer, una finestra allindanada de perfil quadrangular. La façana està arrebossada, a la primera planta dibuixa unes formes que recorden l'arc de l'obertura i a les superiors, franges a diverses alçades. Rematant la construcció trobem una cornisa de pedra sobresortint.

## Referències

* ↑ «Habitatge carrer Major 5». PatMapa. Generalitat de Catalunya. [Consulta: 1-IX-2015].
# Habitatge al carrer Montsalvatge, 21 (Olot)

L'Habitatge al carrer Montsalvatge, 21 és una casa noucentista d'Olot (Garrotxa) inclosa a l'Inventari del Patrimoni Arquitectònic de Catalunya.

## Descripció

És una casa de planta rectangular, voltada de jardí, que conté una torre quadrada a l'angle nord-est. L'edifici disposa de planta baixa, pis i golfes. Té teulat, de teula plana, a quatre aigües, decorat amb pinacles i gàrgoles de terracota que representen caps d'aus i fullatges estilitzats, que se sosté mitjançant bigues de fusta que es projecten cap a l'exterior. Els baixos disposen de porta descentrada feta de ferro i vidre -decorada mab motius de flors i fulles- i finestres als costats. Cal destacar la gran tribuna que dona als jardins de la façana oest.

## Història

A començaments del nostre segle, a Olot convivien el Modernisme i el Noucentisme. Aquest darrer, amb les seves diferents corrents i contradiccions, tindrà la seva puntual aplicació a la capital de la Garrotxa. L'ala més típica i normativa es trobà representada pel Grup Escolar Malagrida i la Biblioteca Popular de la Mancomunitat (avui desapareguda). Una altra corrent noucentista s'entroncà amb l'arquitectura europea del moment i fou representada per l'arquitecte Rafael Masó i Valentí. Hi havia un tercer grup que accentuà els aspectes eclèctics, historicistes i, fins i tot, acadèmics.

## Referències

* 1 2
# Habitatge al carrer Mur, 34 (Martorell)

L'Habitatge al carrer Mur, 34 és una obra noucentista de Martorell (Baix Llobregat) protegida com a Bé Cultural d'Interès Local.

## Descripció

L'Habitatge del Carrer Mur nº 34 està situat dins del terme municipal de Martorell, al barri conegut popularment com a Rosanes. Es tracta d'una casa de planta rectangular i coberta de quatre aiguavessos de teula àrab. En alçada està composta per planta baixa, primer i segon pis. La façana principal està orientada a tramuntana i presenta una disposició simètrica dels elements. A la planta baixa, al centre, s'obren dues portes rectangulars flanquejades per dos portals de d'arc de mig punt rebaixat. Als extrems trobem, a banda i banda, dos portes rectangulars. Al centre del primer pis s'observa un balcó corregut amb tres finestres rectangulars, la del centre tapiada. A banda i banda hi ha dos parells de balcons amb finestres rectangulars. Al tercer pis s'observen sis finestres balconeres rectangulars. Remata la façana un coronament de balustres amb segments de fris decorat amb motius geomètrics on s'observen les inscripcions: 1880 i Sardà Carol 1940.

## Història

L'habitatge va ser construït l'any 1880 per Magí Vives. L'any 1940 la propietat va ser adquirida per la família Sardà els quals van encarregar la reforma de l'habitatge a l'arquitecte Josep Ros.

## Referències

* 1 2
# Habitatge al carrer Nostra Senyora dels Àngels, 7 (Ripollet)

L'Habitatge al carrer Nostra Senyora dels Àngels, 7 és una obra eclèctica de Ripollet (Vallés Occidental) inclosa a l'Inventari del Patrimoni Arquitectònic de Catalunya.

## Descripció

Habitatge unifamiliar entre mitgeres, format per planta baixa i un pis. La planta baixa,que ha estat objecte de modificacions a les obertures laterals, conserva la porta d'accés original, rectangular amb motllures. Al primer pis hi ha tres obertures també rectangulars: un balcó central amb voladís sobre cartel·les i dos balcons laterals amb ampit, tots ells amb barana decorada amb claustres. El coronament de l'edifici, dividit en tres cossos, mostra merlets ornamentals.

## Història

L'habitatge va ser bastit a les darreries del segle xix, o principis del segle XX al barri del pont Vell, que va ser urbanitzat a partir d'aquell període. És un edifici eclèctic, amb elements ornamentals inspirats en l'època medieval, especialment en l'estil gòtic.

## Referències

* 1 2
# Habitatge al carrer Nou, 9 (Vilamitjana)

L'Habitatge al carrer Nou, 9 és un edifici de Tremp (Pallars Jussà) protegit com a Bé Cultural d'Interès Local.

## Descripció

L'edifici situat al carrer Nou és una mostra d'arquitectura popular tot i que molt remodelada. En aquest sentit es poden veure les diferents inclusions tant a nivell d'obertures com a nivell d'operacions de remunta. Tot i això cal destacar el portal d'accés amb dovelles regulars, amb els brancals construïts amb carreus disposats en forma de zig-zag.
# Habitatge al carrer Palau, 4 (Rupit)

L'Habitatge al carrer Palau, 4 és una casa de Rupit i Pruit (Osona) inclosa a l'Inventari del Patrimoni Arquitectònic de Catalunya.

## Descripció

Casa mitgera que consta de planta baixa i dos pisos. És coberta a dues vessants i amb el carener paral·lel a la façana la qual es troba orientada cap a tramuntana. La planta presenta dos portals rectangulars, el de la dreta amb llinda de pedra i el de l'esquerra amb un biga de roure. Al primer hi ha una finestra amb espiera i l'ampit motllurat i un balconet amb barana de ferro, al segon s'hi repeteixen els mateixos elements, però de dimensions més reduïdes. És construït amb pedra i arrebossat al damunt, el qual està molt deteriorat. Les obertures estan formades per carreus de pedra ben carejats.

## Història

Antiga casa mitgera situada al mateix carrer de l'antic palau notarial. Data del segle xvii, moment en què la vila de Rupit experimenta un notable creixement demogràfic, fet molt generalitzat, però que aquí es va veure potenciat per l'establiment de francesos a la vila durant la guerra dels Segadors (1654).

## Referències

* 1 2
# Habitatge al carrer Príncep de Bergara, 42-44 (l'Hospitalet de Llobregat)

L'habitatge al carrer Príncep de Bergara, números 42 i 44, del municipi de l'Hospitalet de Llobregat (Barcelonès), és un edifici del 1931 protegit com a bé cultural d'interès local.

## Descripció

Es tracta d'habitatges plurifamiliars formats per planta baixa, tres pisos i terrat.
L'immoble del número 42 té tres pilastres decoratives, d'imitació de pedra que recorren la façana verticalment. A banda i banda de la pilastra central hi ha balconades dobles amb baranes de ferro forjat. A la planta baixa, el mur imita lloses de pedra. La porta d'accés i les balconeres del tercer pis són d'arc de mig punt. La resta de balconeres tenen llindes amb decoració vegetal i un medalló central. La porta presenta decoració de garlandes i volutes, mentre que les balconeres superiors mostren una dovella central molt destacada. A ambdós costats de la porta d'accés a la finca hi ha els accessos als locals amb forma d'arc deprimit còncau.
L'immoble del número 44 té la porta d'accés a l'escala decorada amb motius vegetals i a ambdós costats hi ha dues portes d'entrada als locals. Les tres portes tenen reixa amb reganyols i dibuixos circulars. Hi ha balconades dobles a cadascun dels pisos, a la planta baixa amb balustrada de pedra i la resta amb barana de ferro forjat. Totes les obertures tenen llinda amb decoració vegetal i un medalló. Al centre de la façana presenta un gran esgrafiat amb motius vegetals i florals que es repeteixen a la cornisa i a la part central de l'ampit del terrat.

## Referències

* «Habitatge al carrer Príncep de Bergara, 42-44». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 18 abril 2012].
# Habitatge al carrer Raval, 2 (Almoster)

L'Habitatge al carrer Raval, 2 és una obra d'Almoster (Baix Camp) protegida com a Bé Cultural d'Interès Local.

## Descripció

Edifici situat tocant a la cantonada entre el carrer Raval i el carrer Major. Es tracta d'una construcció de tres altures, de la qual cal destacar el balcons del primer pis. Constituïts per volades de pedra motllurades i baranes metàl·liques amb decoració geomètrica a la part inferior.Tota la façana es presenta arrebossada i emblanquinada.
# Habitatge al carrer Sant Cristòfor, 26 (la Secuita)

L'Habitatge al carrer Sant Cristòfor, 26 és una obra de la Secuita (Tarragonès) inclosa a l'Inventari del Patrimoni Arquitectònic de Catalunya.

## Descripció

Casa amb porta d'arc pla adovellat amb la data "1769" gravada a la llinda. El parament del mur és de pedres de diferents dimensions sense escairar, unides amb molt de morter, excepte l'emmarcament de les obertures que són pedres de grans dimensions ben escairades.

## Història

El carrer de Sant Cristòfor i el de la Victòria, tanquen el nucli antic de La Secuita per la banda est i assenyalen l'expansió de la població durant el segle xviii. Enllacen la carretera de Perafort i l'Argilaga, per aquest motiu era l'únic carrer del poble que era asfaltat als anys 80.

## Referències

* 1 2 3
# Habitatge al carrer Sant Cristòfor, 2 (Mataró)

L'Habitatge al carrer Sant Cristòfor, 2 és una obra de Mataró (Maresme) protegida com a Bé Cultural d'Interès Local.

## Descripció

Habitatge entre mitgeres de planta baixa i tres plantes pis. Comerç en planta baixa i un balcó central a les plantes pis. El balcó del primer pis presenta brancals i llinda de pedra. Es mantenen els carreus de pedra de la cantonada, la qual cosa indica que l'edifici era de planta baixa i dues plantes pis, igual que l'edifici veí.
# Habitatge al carrer Sant Domènec del Call, 8 (Barcelona)

L'Habitatge al carrer Sant Domènec del Call, 8 és un edifici situat als carrers de Salomó ben Adret (abans Sant Domènec del Call) i de la Fruita de Barcelona, catalogat com a Bé Cultural d'Interès Local.

## Descripció

Està situat en una parcel·la regular quadrangular i consisteix en uns baixos particulars i fins a tres pisos d'habitatges. Sembla a més, que compta amb un pati central al que s'accedeix per la porta principal.
La façana principal es caracteritza per l'abundància de carreus petits i mitjans ben escairats, que junt amb un portal principal amb arc de mig punt adovellat, situen la construcció de l'edifici en època medieval tardana, possiblement entre els segles xiv i xvi. Un altre tret que reforça aquesta hipòtesi la presència d'una finestra coronella d'aparença gòtica, tot i que podria ser-ne una rèplica més tardana a causa de la poca consonància que té amb l'aparell immediat de tipologia medieval.
Altres elements de la façana denoten una posterior refacció general a l'edifici. Petites variacions en l'aparell emprat, així com el tipus i morfologia de les obertures en els diferents pisos, els arcs escarsers de la planta baixa i la forja dels balcons, indiquen refaccions d'entre els segles xviii i xix.
L'estructura general de la façana també mostra una clara divergència en la disposició de les obertures. Tant les finestres com balcons se situen alternats i sense seguir cap ordre establert. Això també podria ser causa de les diferents fases constructives de l'immoble i les diverses refaccions.

## Referències

* 1 2 3 4 5 «Habitatge al carrer Sant Domènec del Call, 8». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «Edifici d'habitatges». Catàleg de Patrimoni. Ajuntament de Barcelona.

## Enllaços externs

* «Casa del carrer Salomó ben Adret, 8». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
# Habitatge al carrer Sant Martí, 41 (Centelles)

L'Habitatge al carrer Sant Martí, 41 és un edifici de Centelles (Osona) inclòs a l'Inventari del Patrimoni Arquitectònic de Catalunya.

## Descripció

Compta amb un petit portal amb cinc pedres treballades a banda i banda, disposades de diferent manera.
La part superior forma un arc rebaixat i a la dovella central hi ha la data de 1782.
Al costat hi ha una finestra de forma rectangular feta amb la mateixa pedra que el portal, si bé de dimensions més grans.

## Història

Aquesta casa és un clar exemple de l'ampliació urbanística que es realitzà a Centelles els segles XVIII i que s'ubica fora del nucli antic, en aquest cas a la part més meridional del nucli urbà.

## Referències

* 1 2 3 4
# Habitatge al carrer Sant Martí, 48 (Centelles)

L'Habitatge al carrer Sant Martí, 48 és un edifici de Centelles (Osona) inclòs a l'Inventari del Patrimoni Arquitectònic de Catalunya.

## Descripció

Compta amb un portal rodó de dimensions mitjanes. Les dovelles estan molt erosionades degut a la pobresa de les pedres emprades. Hi ha quatre pedres als laterals i tres dovelles a la part superior. A la dovella central, i tancada per un cercle, hi ha la data de 1791.
A sobre hi ha una finestra amb ampits de construcció més moderna i pedra de millor qualitat.

## Història

La data d'aquest portal és un clar exponent del naixement del carrer Sant Martí, que juntament amb d'altres carrers, s'anirien formant al llarg del segle xviii en una ampliació urbanística de Centelles més enllà de l'antic nucli emmurallat.

## Referències

* 1 2 3
# Habitatge al carrer Sant Pau, 9 (Santa Perpètua de Mogoda)

L'Habitatge al carrer Sant Pau, 9 és una obra de Santa Perpètua de Mogoda (Vallès Occidental) inclosa a l'Inventari del Patrimoni Arquitectònic de Catalunya.

## Descripció

És una casa aïllada amb caràcter de ruralia formada per planta baixa i un pis en el qual, hi ha una obertura amb balcó. L'edifici està tancat per un ràfec que sobresurt poc, que deuria fer de recollidor d'aigües. El material de construcció són còdols i totxos i la façana principal està arrebossada.

## Referències

* 1 2 3
# Habitatge al carrer Sant Pere, 22 (Vic)

L'Habitatge al carrer Sant Pere, 22 era una casa amb elements eclèctics de Vic (Osona) inclosa a l'Inventari del Patrimoni Arquitectònic de Catalunya.

## Descripció

Edifici civil. Casa entre mitgeres, d'un sol tram i amb planta baixa, tres pisos i terrassa. A la planta baixa hi havia un portal amb llinda de fusta datada el 1677, a la part esquerra hi havia un portal més petit amb la llinda arrebossada.
Al primer pis hi havia un balconet amb barana de ferro i al segon i tercer pis també s'hi obrien balcons i finestres.
El ràfec era decorat amb elements de totxo i coronat per uns pilars que protegien la barana del terrat. El tercer pis era més baix que els altres.
Era arrebossada d'un color terrós. L'estat de conservació era força bo, llevat de la part baixa que, degut a les humitats, estava deteriorada i la pedra estava un xic assalinada.
Aquest edifici va ser enderrocat, i actualment és un solar.

## Història

Habitatge situat a l'antic raval de Sant Pere, que començà a formar-se al segle xiii, davant el portal de Malloles, prop de l'antiga torre d'Amposta a tocar els desapareguts camps de Letrans.
El seu creixement es degué a la creació d'obres públiques i assistencials. El 1254 el rei Jaume I hi estableix una ordre de mercedaris i el 1274 el mateix monarca mana desplaçar l'antic camí de Barcelona del c /Sant Francesc al c/ Sant Pere, cosa que comportà la construcció del pont Pedrís sobre el riu Meder, anterior a l'actual del Remei. Al segle xiv s'hi instal·larien els primers edificis destinats a hospital, que al segle xvi culminarien amb l'actual. Al 1585 hi hagué la decisió de tancar el final dels carrers del raval (morbo) per evitar l'entrada dels empestats. A segle xvii s'hi construirien els Trinitaris, fou escenari de la guerra dels Segadors, etc.

## Referències

* 1 2 3 4 5 6 7 8
# Habitatge al carrer Sant Pere, 91 (Vic)

L'Habitatge al carrer Sant Pere, 91 és una obra barroca de Vic (Osona) inclosa a l'Inventari del Patrimoni Arquitectònic de Catalunya.

## Descripció

Casa mitgera amb planta baixa i dos pisos, coberta a dues vessants. És de dos trams i a jutjar per l'arquitectura la planta fou dividida en dos habitatges, ja que de cada un dels portals arrenca un escala. Els portals de la planta són d'arc rebaixat sostinguts damunt d'impostes, tot de pedra. Són semi tapiats i s'hi obren finestres. Al primer pis hi ha dos balcons de la mateixa tipologia d'arcs i els ampits són de pedra i les baranes de ferro. Al segon pis, els balcons tenen l'ampit semicircular, però, l'obertura és rectangular. El material constructiu d'aquest indret varia i llurs murs arrebossats. Les obertures segueixen gradació en les mides segons l'alçada. Ràfec ampli amb colls de fusta. L'estat de conservació és dolent i es troba gairebé en runes.

## Història

Edifici interessant per la transformació en casa plurifamiliar. Situat a l'antic raval del carrer Sant Pere, el creixement del qual fou degut a la creació d'obres públiques i assistencials. En aquest sentit, el rei Jaume I, al 1245, hi estableix una orde de mercedaris i el mateix monarca mana desplaçar l'antic camí de Barcelona del carrer St. Francesc al carrer de Sant Pere, això portà a la construcció del pont Pedrís damunt el riu Mèder. Al segle xiv s'hi instal·laren els primers edificis de l'hospital que al segle xvi culminarien amb l'edifici actual. Al segle xviii s'hi construí l'actual església dels Trinitaris. El carrer St. Pere sembla viure d'esquena a la modernització i restauració dels altres nuclis urbans.

## Referències

* 1 2
# Habitatge al carrer Santiago Rusiñol, 24 (Manlleu)

L'Habitatge al carrer Santiago Rusiñol, 24 és un edifici de Manlleu (Osona) inclòs a l'Inventari del Patrimoni Arquitectònic de Catalunya.

## Descripció

Es tracta d'un edifici de planta baixa i un pis que fa xamfrà entre els carrers Rusiñol i Vilamirosa. Les obertures es distribueixen regularment en el pla de façana. En la planta pis del xamfrà les obertures són balconeres amb un balcó continu amb la barana treballada de ferro forjat. En planta baixa les obertures tenen els brancals, llindes i ampits de pedra picada amb directius rectes i la façana és de pedra, mentre que en planta pis la façana és estucada de color rosat amb decoració amb estuc blanc en llindes i brancals de les obertures i en la franja de sota del ràfec. Una petita cornisa separa les dues plantes i les cantonades són de carreus regulars de pedra. El ràfec es sustenta per biguetes de fusta.
# Habitatge al carrer Torras i Bages, 10 (Vic)

L'Habitatge al carrer Torras i Bages, 10 és una obra noucentista de Vic (Osona) protegida com a Bé Cultural d'Interès Local.

## Descripció

Casa de pisos mitgera i d'un sol tram. Consta de soterrani, planta baixa i dos pisos. La planta baixa presenta un portal d'arc rebaixat i una finestra, el primer: dues obertures amb el mateix arc i amb ampli balcó, mentre el segons pis té dos balconets de petites dimensions. A la part superior hi ha una terrassa, amb barana decorada amb estucs tot imitant una balustrada amb data de 1920. Els balcons i la terrassa són sostinguts per modillons. La façana és decorada amb estucs i esgrafiats. Les baranes i reixes són de ferro forjat. L'estat de conservació és bo.

## Història

Amb l'expansió urbana de Vic, a principis del segle xx, és traçà el nou c/ Torras i Babes que venia a substituir els c/ Santa Teresa a la sortida de Vic cap a la carretera de Sant Hilari, que promogué més tard la urbanització cap el sector de llevant de la ciutat fins a enllaçar amb els edificis del c/ dels Caputxins i cap a la carretera de Roda. Aquesta casa, construïda al 1920, forma part d'un conjunt de cases modernistes aixecades a principis del segle xx.

## Referències

* 1 2
# Habitatge al carrer d'Anselm Clavé, 21 (Girona)

L'habitatge al carrer d'Anselm Clavé, 21 és una casa de Girona inclosa en l'Inventari del Patrimoni Arquitectònic de Catalunya.

## Descripció

L'edifici al número 21 del carrer d'Anselm Clavé fa cantonada amb el número 13 del carrer Nord. És una casa de planta rectangular que ocupa una parcel·la en cantonada. Presenta estructurada de murs de càrrega amb crugies paral·leles. És interessant el vestíbul de la planta baixa que permetia l'accés dels carruatges, amb una interessant ornamentació del sostre imitant un artesanat. Des d'aquest indret s'accedeix a l'escala que condueix a les diferents plantes. Totes les obertures del pisos presenten balcons i la façana posterior és amb galeries i obertures d'arc apuntat. L'arrebossat original marcava juntes horitzontals imitant carreus. Les façanes es rematen amb una cornisa amb mènsules. El portal del pati fou enderrocat per construir-hi un edifici nou fa uns anys. En ell hi constava l'any 1886.

## Referències

* 1 2
# Habitatge al carrer de Baix, 26 (Girona)

L'Habitatge al carrer de Baix, 26 és una obra de Girona inclosa a l'Inventari del Patrimoni Arquitectònic de Catalunya.

## Descripció

És una caseta de planta rectangular de planta baixa i un pis, amb teulat a dues aigües i carener paral·lel a la façana principal. Façana descentrada amb obertures concentrades al costat dret (porta i finestra al damunt de modillons i llinda d'arquets conopials). Al costat de la porta hi ha una finestra posterior de llinda recta. Façana remolinada i arranjada, amb arramblador d'esquerdejat.
# Habitatge al carrer de Sant Antoni, 29-33 (Sant Feliu de Guíxols)

L'Habitatge al carrer Sant Antoni, 29-33 és una obra racionalista de Sant Feliu de Guíxols (Baix Empordà) inclosa a l'Inventari del Patrimoni Arquitectònic de Catalunya.

## Descripció

Situat a la cantonada entre els carrers de Sant Antoni i Verdaguer, consta de planta baixa i un pis, amb accés pel carrer de Sant Antoni; la resta de la planta baixa és ocupada per botigues. L'edifici mostra un predomini de l'horitzontalitat i de les línies rectes, que serveixen de contrapunt al volum arrodonit de la cantonada. L'horitzontalitat és ressaltada així mateix per cornises i ampits que ordenen el ritme de les obertures. El coronament és amb cornisa i barana de terrat.

## Història

L'obra, bastida durant la primera meitat del segle xx, es pot inscriure dintre del corrent racionalista.

## Referències

* 1 2
# Habitatge al carrer de la Creu (la Galera)

L'Habitatge al carrer de la Creu és una obra eclèctica de la Galera (Montsià) inclosa a l'Inventari del Patrimoni Arquitectònic de Catalunya.

## Descripció

Habitatge construït a l'any 1900 i d'un estil més refinat que l'arquitectura rural pròpiament dita. Es tracta d'una casa cantonera de planta irregular en forma de paral·lepíped. A la planta baixa hi ha les dependències que fan la funció de magatzem de les eines i productes del camp. Al primer pis hi ha l'habitatge familiar. La porta principal té un arc peraltat on hi ha la data de construcció de l'edifici: 1900 i tres finestres estretes i altes -dos d'elles tapades amb maons- Els balcons del primer pis són també alts i estrets. Finalment hi ha una terrassa molt àmplia ornada amb balustres i copes per contenir plantes.